作者：刘辰翁
词牌/韵律：金缕曲・贺新郎

paragraphs: 风雨东篱晚。
渺人间、南北东西，平芜烟远。
旧日携壶吹帽处，一色沈冥何限。
天不遣、魂销肠断。
不是苦无看山分，料青山、也自羞人面。
秋后瘦，老来倦。
惊回昨梦青山转。
恨一林、金粟都空，静无人见。
默默黄花明朝有，只待插花寻伴。
又谁笑、今朝蝶怨。
潦倒玉山休重醉，到簪萸、忍待人频劝。
今又惜，几人健。